b'\n_START_ARTICLE_\nZaviralec kalcijevih kanal\xc4\x8dkov\n_START_PARAGRAPH_\nZaviralci (tudi blokatorji) kalcijevih kanal\xc4\x8dkov so skupina u\xc4\x8dinkovin, ki selektivno zavirajo pretok kalcijevih ionov skozi napetostne kalcijeve kanal\xc4\x8dke v sr\xc4\x8dnomi\xc5\xa1i\xc4\x8dne celice in celice gladkega mi\xc5\xa1i\xc4\x8dja v stenah \xc5\xbeil. Uporabljajo se za zni\xc5\xbeevanje krvnega tlaka, zdravljenje angine pektoris, ishemi\xc4\x8dne bolezni srca, mo\xc5\xbeganskih \xc5\xbeilnih kr\xc4\x8dev, materni\xc4\x8dnih kr\xc4\x8dev ter za prepre\xc4\x8devanje mo\xc5\xbeganske kapi.\n_START_SECTION_\nMehanizem delovanja\n_START_PARAGRAPH_\nZaviralci kalcijevih kanal\xc4\x8dkov se zavirajo podenoto CaV1 (\xce\xb11) kalcijevih kanal\xc4\x8dkov tipa L. V to skupino zdravil glede na kemijsko strukturo tri podskupine, fenilalkilamini, dihidropiridini in benzotiazepini, in za vsako od njih je zna\xc4\x8dilno drugo receptorsko mesto, vendar so ta tri razli\xc4\x8dna receptorska mesta med seboj alosteri\xc4\x8dno sklopljena. Fenilalkilamini so znotrajceli\xc4\x8dni zaviralci kalcijevega kanal\xc4\x8dka \xe2\x80\x93 na kalcijev kanal\xc4\x8dek se ve\xc5\xbeejo in ga blokirajo z notranje, citoplazemske strani membrane. Vezavno mesto za dihidropiridine se nahaja tik vezavnega mesta za fenilalkilamine in obe vezavni mesti imata skupne dolo\xc4\x8dene aminokislinske ostanke. Tudi za benzotiazepinske zaviralce velja, da imajo svoje lo\xc4\x8deno vezavno mesto, vendar ima njihovo vezavno mesto prav tako skupne \xc5\xa1tevilne aminokislinske ostanke z mestom za fenilalkilamine.\n_START_SECTION_\nU\xc4\x8dinki in indikacije\n_START_PARAGRAPH_\nPoglavitni u\xc4\x8dinki zaviralcev kalcijevih kanal\xc4\x8dkov, pomembnih v terapevtski uporabi, se izra\xc5\xbeajo na srcu in gladkem mi\xc5\xa1i\xc4\x8dju. Zaradi zaviranja vstopa kalcijevih ionov v celice teh tkiv je zavrta tudi njihova depolarizacija. Med posameznimi u\xc4\x8dinkovinami obstaja razli\xc4\x8dna selektivnost glede tar\xc4\x8dnega tkiva; verapamil deluje relativno selektivno na srce, nifedipin je relativno selektiven za gladko mi\xc5\xa1i\xc4\x8dje, medtem ko je diltiazem nekje vmes. U\xc4\x8dinki zaviralcev Ca-kanal\xc4\x8dkov na srce (na primer pri verapamilu in diltiazemu) se ka\xc5\xbeejo kot antiaritmi\xc4\x8dno delovanje, ker zavirajo atrioventrikularno prevajanje impulzov in zmanj\xc5\xa1ajo kr\xc4\x8dljivost srca. Zlasti dihidropiridini izkazujejo tudi vazodilatorni u\xc4\x8dinek, t. j. povzro\xc4\x8dijo \xc5\xa1irjenje \xc5\xbeil, predvsem arterij in arteriol in s tem zmanj\xc5\xa1ajo sistoli\xc4\x8dno obremenitev. \xc5\xa0irijo tudi ven\xc4\x8dne \xc5\xbeile, kar je pomembno za laj\xc5\xa1anje simptomov angine pektoris.\n_START_SECTION_\nAntiaritmi\xc4\x8dno delovanje\n_START_PARAGRAPH_\nZaviralci kalcijevih kanal\xc4\x8dkov, ki se uporabljajo kot antiaritmiki, predstavljajo t. i. skupino IV antiaritmi\xc4\x8dnih u\xc4\x8dinkovin. Gre za nehidropiridinske zaviralce kalcijevih kanal\xc4\x8dkov (npr. diltiazem, verapamil), ki v sr\xc4\x8dnomi\xc5\xa1i\xc4\x8dnih celicah zavirajo pro\xc5\xbeenje od kalcijevih ionov odvisnih akcijskih potencialov in s tem zmanj\xc5\xa1ajo avtomati\xc4\x8dnost teh celic, zmanj\xc5\xa1ajo hitrost prevajanja impulzov ter podalj\xc5\xa1ajo neodzivnost (refraktarnost) celic. Upo\xc4\x8dasnijo sr\xc4\x8dni ritem, podalj\xc5\xa1ajo interval P\xe2\x80\x93R in povzro\xc4\x8dijo, da preddvornoprekatni vozel prevaja hitro atrijsko depolarizacijo pri ni\xc5\xbejih frekvencah. Uporabljajo se zlasti pri supraventrikularnih tahikardijah.\n_START_SECTION_\nAntihipertenzijsko delovanje\n_START_PARAGRAPH_\nZa zni\xc5\xbeevanje krvnega tlaka se uporabljajo dihidropirinski zaviralci kalcijevih kanal\xc4\x8dkov, ki so u\xc4\x8dinkoviti periferni vazodilatorji in tako zni\xc5\xbeujejo krvni tlak z zmanj\xc5\xa1evanjem perifernega upora, ter nehidropiridinski zaviralci (verapamil, diltiazem), ki upo\xc4\x8dasnijo sr\xc4\x8dni ritem, zmanj\xc5\xa1ajo kr\xc4\x8dljivost sr\xc4\x8dne mi\xc5\xa1ice in zavirajo preddvornoprekatno prevajanja impulzov. Za zdravljenje povi\xc5\xa1anega krvnega tlaka se uporabljajo zlasti dolgodelujo\xc4\x8di verapamil, diltiazem in nifedipin. Kratkodelujo\xc4\x8da nifedipin in diltiazem povezujejo s pove\xc4\x8danim tveganjem za sr\xc4\x8dni infarkt, zato njuna uporaba pri hipertenziji ni priporo\xc4\x8dljiva.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i u\xc4\x8dinki zaviralcev kalcijevih kanal\xc4\x8dkov so zaprtje, siljenje na bruhanje, glavobol, izpu\xc5\xa1\xc4\x8daj, zatekanje nog, zni\xc5\xbean krvni tlak, omotica in vrtoglavica. Pojavijo se lahko tudi motnje v delovanju jeter ter hiperplazija dlesni. Pri dajanju diltiazema ali verapamila bolnikom s sr\xc4\x8dnim popu\xc5\xa1\xc4\x8danjem se lahko simptomi \xc5\xa1e poslab\xc5\xa1ajo, saj obe u\xc4\x8dinkoviti zmanj\xc5\xa1ujeta \xc4\x8drpalno sposobnost srca. Kot druga zdravila proti povi\xc5\xa1anem krvnem tlaku lahko tudi zaviralci kalcijevih kanal\xc4\x8dkov povzro\xc4\x8dijo motnje erekcije.\n_START_SECTION_\nZastrupitev\n_START_PARAGRAPH_\nZastrupitev zaradi preodmerjanja z zaviralci kalcijevih kanal\xc4\x8dkov se ka\xc5\xbee s padcem krvnega tlaka (hipotenzija) in upo\xc5\xa1asnitvijo sr\xc4\x8dnega ritma (bradikardija), lahko se pa pojavijo tudi simptomi slab\xc5\xa1e prekrvitve tkiv, kot so omoti\xc4\x8dnost, slabost in utrujenost. Zdravljenje zajema takoj\xc5\xa1nje izpiranje \xc5\xbeelodca in v primeru zau\xc5\xbeitja pripravkov s po\xc4\x8dasnim_NEWLINE_spro\xc5\xa1\xc4\x8danjem tudi izpiranje \xc4\x8drevesja; bolnik mora zau\xc5\xbeiti aktivno oglje. Pri zdravljenju zastrupitev z zaviralci kalcijevih kanal\xc4\x8dkov se uporabljajo kot protisredstva kalcij, glukagon in insulin. Zdravljenje se za\xc4\x8dne s kalcijem in se nadaljuje z glukagonom. Omenjeni protisredstvi nista vedno u\xc4\x8dinkoviti, za zelo u\xc4\x8dinkovito protisredstvo pa se je v zadnjem \xc4\x8dasu pokazal insulin, vendar se lahko uporabi \xc5\xa1ele po zdravljenju s kalcijem in glukagonom ter podpornem_NEWLINE_zdravljenju, ker nima takoj\xc5\xa1njega u\xc4\x8dinka. Obi\xc4\x8dajno je potrebno tudi podporno zdravljenje s simpatikomimetiki. \xc4\x8ce se bolnikovo stanje ob zdravljenju z zdravili ne izbolj\xc5\xa1a, lahko bolnik prejme sr\xc4\x8dni spodbujevalnik, balonsko aortno \xc4\x8drpalko ali sr\xc4\x8dno\xc5\xbeilni obvod.'